O fată în vârstă de 15 ani din comuna Zorleni din judeţul Vaslui s-a prezentat singură la Poliţie, unde a reclamat că a fost bătută cu biciul, dar şi violată de către tatăl său. Bărbatul a fost reţinut, dar acum este cercetat în libertate.

Potrivit purtătorului de cuvânt al Poliţiei Judeţene Vaslui, subinspector Loredana Dan, în 13 octombrie la sediul Poliţiei s-a prezentat o adolescentă de 15 ani din satul Simila, comuna Zorleni, care a reclamat că a fost lovită cu biciul de către tatăl său.

În timpul anchetei, fata le-a mai spus anchetatorilor că în decursul anului trecut ar fi fost violată de către tată.

Tatăl fetei, în vârstă de 46 de ani, a fost reţinut pentru 24 de ore, iar poliţiştii au întocmit dosar penal pentru violenţă în familie şi viol, cercetările fiind continuate de procurorii Parchetului Judecătoriei Bârlad. Ulterior, procurorii au decis ca bărbatul să fie cercetat în libertate.

Purtătorul de cuvânt al Direcţiei Generale de Asistenţă Socială şi Protecţia Copilului (DGASPC) Vaslui, Irina Câmpeanu, a declarat, marţi, pentru News.ro că inspectori din cadrul instituţiei sunt la locuinţa fetei marţi şi fac o anchetă.

“A fost începută evaluarea psiho-socială, care are ca scop ierarhizarea riscurilor la care este supus copilul în familie, precum şi luarea măsurilor necesare care vor fi dicutate strict în interesul copilului. Colegii mei sunt acum în familia fetei şi fac anchetă cu toate instituţiile cu rol să intervină în astfel de cazuri. În perioada week-end- ului, minora s-a aflat într-o altă localitate decât cea de domiciliu, în familia extinsă, însă acum este la domiciliul ei. Ştim că sunt mai mulţi copii în această familie, vom vedea ce măsuri vor fi dictate în urma anchetei care este în curs de desfăşurare”, a declarat purtătorul de cuvânt al DGASPC Vaslui, Ioana Câmpeanu.

În familia respectivă s-ar mai afla 11 copii.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.